**MINISTARSTVO MORA,**

**PROMETA I INFRASTRUKTURE**

SAMOSTALNA SLUŽBA ZA

ODNOSE S JAVNOŠĆU

Zagreb, 18. lipnja 2018. godine

**PRIOPĆENJE ZA MEDIJE**

**NASTAVLJENO TEGLJENJE BRODA „HAKSA“ PREMA TROGIRU**

Tegljenje turskog broda „Haksa“ nastavljeno je danas, 18. lipnja nešto prije 12.00 sati prema remontnom brodogradilištu u Trogiru, a nakon što je rano jutros sanirano i drugo oštećenje kroz koje je brod primao more.

Naime, tegljenje broda prema Trogiru zaustavljeno je u ranim jutarnjim satima, s nedjelje na ponedjeljak, nakon što je Nacionalna središnjica za usklađivanje traganja i spašavanja na moru (MRCC Rijeka) u 01.40 sati zaprimila dojavu posade kako brod ponovno prima more kroz novonastalo oštećenje u brodskoj otplati, nešto ispod razine mora, a ne kroz prvotno sanirano oštećenje.

Jutros u 04.45 sati na brod „Haksa“ sa dvije brodice Lučke kapetanije Split transportirani su pripadnici Javne vatrogasne postrojbe Split, koji su obavili dodatno ispumpavanje  mora iz strojarnice vatrogasnim pumpama.

Ispumpavanje broda je završeno i saniran je novi otvor kroz koji je ulazilo more, nakon čega je nastavljeno tegljenje broda prema Trogiru.

Napominjemo da će uzrok kvara biti utvrđen očevidom Lučke kapetanije Split, a što će biti moguće nakon osiguravanja havariranog broda na vezu u trogirskom brodogradilištu.

**Ministarstvo mora, prometa i infrastrukture**